CELEX: C2007/140/69
Language: fi
Date: 2007-06-23 00:00:00
Title: Asia T-156/07: Kanne 9.5.2007 — Espanja v. komissio

23.6.2007   
            
            
               FI
            
            
               Euroopan unionin virallinen lehti
            
            
               C 140/42
            
         Kanne 9.5.2007 — Espanja v. komissio
   (Asia T-156/07)
   (2007/C 140/69)
   Oikeudenkäyntikieli: espanja
   Asianosaiset
   
      Kantaja: Espanjan kuningaskunta (asiamies: F. Díez Moreno)
   
      Vastaaja: Euroopan yhteisöjen komissio
   Vaatimukset
   
               —
            
            
               Euroopan yhteisöjen henkilöstövalintatoimiston (EPSO) EUVL C 45 A:ssa 28.2.2007 julkaisema ilmoitus avoimesta kilpailusta EPSO/AD/94/07 on kumottava.
            
         
               —
            
            
               Komissio on velvoitettava julkaisemaan virallisessa lehdessä kaikilla kielillä kaikki ilmoitukset, jotka koskevat yhteisön virkamiesten palvelukseenottamista.
            
         
               —
            
            
               Vastaaja on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Tämä kanne on nostettu Euroopan yhteisöjen henkilöstövalintatoimiston (EPSO) EUVL C 45 A:ssa 28.2.2007 julkaisemasta ilmoituksesta, joka koskee avointa kilpailua EPSO/AD/94/07, siltä osin kuin mainittu ilmoitus on julkaistu ainoastaan EUVL:n englannin-, ranskan- ja saksankielisissä toisinnoissa.
   Kantaja katsoo, että näin toimiessaan vastaaja on rikkonut Euroopan talousyhteisössä käytettäviä kieliä koskevista järjestelyistä 15.4.1958 annettua neuvoston asetusta N:o 1 sekä 29.2.1968 annettua asetusta 259/68, jossa säädetään Euroopan yhteisöjen virkamiehiin sovellettavista henkilöstösäännöistä. Myös EY:n perustamissopimuksessa ja yhteisöjen tuomioistuimen vakiintuneessa oikeuskäytännössä tunnustettuja yhdenvertaisen kohtelun periaatetta, yhteisön kansalaisten syrjintäkiellon periaatetta, suhteellisuusperiaatetta ja oikeusvarmuuden periaatetta on loukattu.
   Oikeusvarmuuden periaatteesta todetaan, että henkilöstösääntöjen liitteessä III edellytetään, että yleisiä kilpailuja koskevat ilmoitukset julkaistaan Euroopan yhteisöjen virallisessa lehdessä. Neuvoston asetuksen N:o 1/58 5 artiklan mukaan mainittu virallinen lehti on julkaistava 23 virallisella kielellä. Ilmoitus on kuitenkin julkaistu vain kolmella virallisella kielellä.
   Lopuksi on vielä katsottava, että neuvoston yksinomaista toimivaltaa muuttaa yksimielisesti yhteisön kielijärjestelyjä on loukattu.